Boy Dap

**Anselmus Theodoor (Boy) Dap** (☆ 25 di òktober 1933 na Otrobanda - † 2 di novèmber 2021 na Kòrsou) tabata un músiko, kantante i kompositor kurasoleño. E tabata konosí komo *Tata di Tumba*, un título di honor pa logra gana e Festival di Tumba di Kòrsou na no mas ku dies okashon. El a bai den historia komo un artista legendario ku a popularisá e ritmo di tumba.

## Bida
Boy Dap a nase i lanta na Otrobanda den un famia musikal. Su mama Carmen Rosalina tabata kanta i toka tambú i su tata Johannes Dap, nasé na Sürnam, tabata un konosido músiko ku tabata toka saksofon, drùms, klarinèt, piano i flùit. E tabata praktiká na kas ku su grupo musikal, Bright Star Band. Na e edat di shete aña Boy ta kuminsá kanta den koro di misa di Pietermaai. Na 1949 e ta debutá na Hòfi Marchena kantando e bolero,  *It wouldn’t happen again* na spaño ku e konhunto ‘Estrellas Curazao’. Poko despues e ta saka un kansion na papiamentu ku ritmo di merengue, titulá *Teine tur Coloresh* of mihó konosí komo *Palufriu*, den kual e ta kanta di un bendedó di palufriu portugues. Na final di dékada sinkuenta di siglo binti Boy Dap i e konhunto Estrellas del Caribe ta hasi furor ku e tumba *Sota di bulpees*. Ku e kansion akí e ta reintrodusí e pregon den tumba, esta e diálogo entre e kantor i e koro, manera sa ta komun na Afrika i den tambú. Despues di Trinta di Mei e ta lansa e tumba *Huma* ku un letra yen di sátira i humor. E susesonan akí tambe ta duna empuhe na buska e identidat krioyo den músika. Komo miembro di Asosiashon di Músiko Dap a boga ku éksito pa tumba bira e ritmo nashonal di Karnaval.

Dap tabata un intérprete di práktikamente tur género di músika, ounke e tabata mas konosí komo tumbero. Su promé hit grandi tabata e tumba "E Djaka" ku a graba huntu ku e konhunto Lluvia Musikal. Na Festival di Tumba di Kòrsou e ta partisipá 22 biaha. E ta sali ganadó di e promé festival na 1971 ku e komposishon *Bashé*. Aki ta kuminsá su trayektoria di éksito den e festival di tumba logrando koroná "Rei di Tumba" nuebe biaha mas. Su tumbanan ganadó ta: *Dal'e Kos* (1973), *Mandé* (1974), *Sigi Awor* (1979), *Tur hende kompañé* (1981); *Un biaha mas* (1983), *Despensa e ta bini* (1985), *Waya pasa bai* (1989), *Bolt'e blachi* (1992) i *Klab'é* (1997). Na aña 1988, 1990 i 1995 e ta titulá promé finalista. Den su promé komposishonnan di tumba ainda tabatin influensia musikal di kalipso, un ritmo karibense masha popular den e époka promé ku tumba. Na e islanan ABC su tumbanan na papiamentu ta bira masha popular i konosí. Na 1989, den e promé festival di tumba di Islanan ABC na Aruba, e ta keda elegí e promé "Rei di Tumba di Antias i Aruba" ku su tumba *Waya pasa bai*.

Anselmus (Boy) Dap a fayesé na edat di 88 aña. Dia 14 di novèmber el a wòrdu derá na santana di Bethania na Brievengat. Un akto ku tabata presidí pa un programa konmemorativo ku rekorido di e ruta di Karnaval.

Na Bonam, bario kaminda diferente kaya a haña nòmber di artista lokal, el a wòrdu honrá ku *Kaya Anselmo T. (Boy) Dap*.

## Diskografia
### Album
* *Ban Karnaval ku Boy Dap* (1981)
* *E Barbaronan di Ritmo* (1983)
* *Ayera y Awe* (1986)
* *Gibi y Explosivos* (1991)
* *Waya Waya*
* *Hopi Swerte*
* *Boy Dap y su Explosion Latina* (I)
* *En Vivo kajente kajente den Karnaval 82*
* *Boy Dap y su Explosion Latina* (II)